箏
作者：白居易
朝代：唐

paragraphs: 雲髻飄蕭綠，花顏旖旎紅。
雙眸剪秋水，十指剝春蔥。
楚豔爲門閥，秦聲是女工。
甲明銀玓瓅，柱觸玉玲瓏。
猨苦啼嫌月，鶯嬌語䛏風。
移愁來手底，送恨入弦中。
趙瑟清相似，胡琴鬧不同。
慢彈迴斷雁，急奏轉飛蓬。
霜珮鏘還委，冰泉咽復通。
珠聯千拍碎，刀截一聲終。
倚麗精神定，矜能意態融。
歇時情不斷，休去思無窮。
燈下青春夜，尊前白首翁。
且聽應得在，老耳未多聾。